b'\n_START_ARTICLE_\nU-33 (Kriegsmarine)\n_START_SECTION_\nPredvojna, 1936-39\n_START_PARAGRAPH_\nMed \xc5\xa1pansko dr\xc5\xbeavljansko vojno, to\xc4\x8dneje konec leta 1936, sta U-33 in njena sestrska podmornica, U-34, sodelovali v t. i. operaciji Ur\xc5\xa1ula, s katero je Tretji rajh kr\xc5\xa1il \xc5\xa1pansko nevtralnost. Tedaj je delovala pod poveljstvom Kapit\xc3\xa4nleutnanta Kurta Freiwalda, ki je bil posebej izbran za to nalogo.\n_START_SECTION_\nVojna, 1939-40\n_START_PARAGRAPH_\nOb za\xc4\x8detku vojne je bila U-33 v sestavi druge podmorni\xc5\xa1ke flotilje (nem\xc5\xa1ko: 2. Unterseebootsflottille "Saltzwedel"), ki je bila stacionirana v severnomorskem pristani\xc5\xa1\xc4\x8du Wilhelmshaven in je nosila ime "Saltzwedel", po podmorni\xc5\xa1kem asu prve svetovne vojne, Reinholdu Saltzwedlu..\n_START_SECTION_\nPrva patrulja\n_START_PARAGRAPH_\nU-33 je izplula iz svoje baze 19. avgusta 1939, torej \xc5\xa1e pred izbruhom sovra\xc5\xbenosti. Sodila je v skupino plovil, ki so bila v pripravljenosti za primer, \xc4\x8de bi pri\xc5\xa1lo do vojne med Nem\xc4\x8dijo in Veliko Britanijo. Tako je bila na za\xc4\x8detku septembra na polo\xc5\xbeaju v vodah Atlantika na plovnih poteh jugozahodno od britanskega otoka in je bila med prvimi, ki so ob izbruhu vojne stopile v akcijo. Tako je 7. septembra, le \xc5\xa1tiri dni po britanski vojni napovedi, na\xc5\xa1la svojo prvo \xc5\xbertev. To je bila britanska 4.000 tonska tovorna ladja Olivegrove, ki jo je torpedirala dobrih 400 milj jugozahodno od Irske. Pri tem ni pri\xc5\xa1lo do nobenih \xc4\x8dlove\xc5\xa1kih \xc5\xbertev, vojna je bila \xc5\xa1e mlada in spopad se \xc5\xa1e ni razvil do ne\xc4\x8dlove\xc5\xa1kih skrajnosti. Ravno obratno, podmornica je priplula do dveh re\xc5\xa1ilnih \xc4\x8dolnov v katerih so se nahajali vsi \xc4\x8dlani pravkar potopljene ladje in pri tem poslala v zrak signalne rakete, ki so privabile v bli\xc5\xbeino drugo ladjo ter tako omogo\xc4\x8dili re\xc5\xa1itev posadke. Zatem je nadaljevala patruljiranje in do konca meseca potopila \xc5\xa1e dve manj\xc5\xa1i ladji ter nato od\xc5\xa1la nazaj domov v svojo bazo, kamor je prispela 28. septembra po 41 dneh plovbe. V tej prvi patrulji je potopila tri britanske ladje s prostornino nekaj manj kot 6.000 BRT.\n_START_SECTION_\nDruga patrulja\n_START_PARAGRAPH_\nNa drugo patruljo se je odpravila 29. oktobra 1939. Tokrat je imela dvojno nalogo, poleg pre\xc5\xbeanja na nasprotnikove ladje je morala polo\xc5\xbeiti mine v britanskih vodah. Svoj tovor dvanajstih min TMB je polo\xc5\xbeila v zaliv Swansea Bay na jugozahodu Anglije 9. novembra. Po tej opravljeni nalogi se je podala v vode severno od Irske in tam na\xc5\xa1la svoje nove \xc5\xbertve. V dveh dneh, 20. in 21. novembra ji je uspelo potopiti pet manj\xc5\xa1ih ribi\xc5\xa1kih ladij z uporabo svojega palubnega topa kalibra 88 mm. Po tem uspehu se je odpravila na pot iz Atlantika nazaj okoli \xc5\xa0kotske v Severno morje in v svoje doma\xc4\x8de pristani\xc5\xa1\xc4\x8de. Na tej poti je 23. novembra sre\xc4\x8dala nem\xc5\xa1ko ladjo Borkum, ki je posku\xc5\xa1ala nekaj podobnega, toda pri tem bila zajeta vsega pet dni pred tem in je bila na poti v britansko pristani\xc5\xa1\xc4\x8de z angle\xc5\xa1ko ekipo na krovu. U-33 je ladjo sprva posku\xc5\xa1ala ustaviti in preveriti, toda le ta je nameravala pobegniti in s tem prisilila podmornico na ukrepanje. Nekaj strelov iz palubnega topa, ki so zadeli in vneli Borkum so opravili svoje in ladja je bila neuporabna. To je bila zadnja direktna \xc5\xbertev podmornice na tej plovbi._NEWLINE_26. novembra se je po 29 dneh plovbe vrnila v Wilhelmshaven. S tem pa \xc5\xa1e ni konec te zgodbe saj je za njo ostalo minsko polje, ki ga je polo\xc5\xbeila in to je kmalu zahtevalo svoje \xc5\xbertve. Mesec dni se ni zgodilo ni\xc4\x8d, nato pa je 25. decembra padla prva \xc5\xbertev, manj\xc5\xa1a britanska parna tovornja\xc4\x8da je zadela ob eno od min in se potopila. Nato je na 16. januar podobno naletel skoraj 10.000 tonski tanker Inverdargle in pri tem je bilo ubitih vseh 49 \xc4\x8dlanov posadke. Na britansko sre\xc4\x8do je bila to zadnja \xc5\xbertev. Podmornica U-33 je tako v tej patrulji direktno ali indirektno potopila osem ladij s tona\xc5\xbeo malo preko 17.000 BRT.\n_START_SECTION_\nTretja, zadnja plovba\n_START_PARAGRAPH_\nNa tretjo patruljo je krenila 5. februarja 1940. To je bila zelo nevarna naloga za U-33, na vhodu v zaliv Firth of Clyde naj bi polo\xc5\xbeila osem min TMB. Zaliv je bil pomembno opori\xc5\xa1\xc4\x8de britanske vojne mornarice in kot tak tudi dobro varovan. 12. februarja je bila pri tem odkrita s strani minolovca HMS Gleaner (J 83), ki jo je odkril s pomo\xc4\x8djo hidrofona, napadel s podvodnimi minami, jo po\xc5\xa1kodoval in prisilil na povr\xc5\xa1je. Pri tem se je U-33 potopila, umrlo je 25 \xc4\x8dlanov njene posadke, sedemnajstim pa se je uspelo re\xc5\xa1iti._NEWLINE_Med umrlimi je bil tudi njen poveljnik Hans-Wilhelm von Dresky. Dodatna nesre\xc4\x8da za Nemce je bila v tem, da so Britanci v tej akciji pri\xc5\xa1li do delov nem\xc5\xa1ke \xc5\xa1ifrirne naprave Enigma. Do tega je pri\xc5\xa1lo potem, ko je kapitan von Dresky ob potopitvi dal trem svojim mornarjem v roke razli\xc4\x8dne sestavne dele te naprave in jim ukazal da jih odvr\xc5\xbeejo v morje. Dva sta to tudi storila, tretjega pa so Britanci zajeli \xc5\xa1e preden je to lahko opravil. Tako so pri\xc5\xa1li do dragocene opreme, ki je mo\xc4\x8dno pripomogla h kasnej\xc5\xa1i re\xc5\xa1itvi tajnih nem\xc5\xa1kih \xc5\xa1ifer.'